CELEX: 32022R0425
Language: el
Date: 2022-03-14 00:00:00
Title: Εκτελεστικός κανονισμός (ΕΕ) 2022/425 της Επιτροπής της 14ης Μαρτίου 2022 για την τροποποίηση του εκτελεστικού κανονισμού (ΕΕ) 2019/947 όσον αφορά τη μετάθεση των μεταβατικών ημερομηνιών για τη χρήση ορισμένων συστημάτων μη επανδρωμένων αεροσκαφών στην «ανοικτή» κατηγορία και της ημερομηνίας εφαρμογής τυποποιημένων σεναρίων για πτητικές λειτουργίες που εκτελούνται εντός ή πέραν της οπτικής επαφής (Κείμενο που παρουσιάζει ενδιαφέρον για τον ΕΟΧ)

15.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 87/20
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/425 ΤΗΣ ΕΠΙΤΡΟΠΗΣ
         της 14ης Μαρτίου 2022
         για την τροποποίηση του εκτελεστικού κανονισμού (ΕΕ) 2019/947 όσον αφορά τη μετάθεση των μεταβατικών ημερομηνιών για τη χρήση ορισμένων συστημάτων μη επανδρωμένων αεροσκαφών στην «ανοικτή» κατηγορία και της ημερομηνίας εφαρμογής τυποποιημένων σεναρίων για πτητικές λειτουργίες που εκτελούνται εντός ή πέραν της οπτικής επαφής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 57,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 20 του εκτελεστικού κανονισμού (ΕΕ) 2019/947 της Επιτροπής (2), τα συστήματα μη επανδρωμένων αεροσκαφών («ΣμηΕΑ») που δεν συμμορφώνονται με τον κατ’ εξουσιοδότηση κανονισμό (ΕΕ) 2019/945 της Επιτροπής (3) και τα οποία δεν αποτελούν ιδιοκατασκευή επιτρέπεται να εξακολουθήσουν να χρησιμοποιούνται στην «ανοικτή» κατηγορία υπό ορισμένες περιορισμένες επιχειρησιακές προϋποθέσεις, όταν έχουν διατεθεί στην αγορά πριν από την 1η Ιανουαρίου 2023. Σύμφωνα με το άρθρο 22 του εκτελεστικού κανονισμού (ΕΕ) 2019/947, τα ΣμηΕΑ που δεν συμμορφώνονται με τις απαιτήσεις των μερών 1 έως 5 του παραρτήματος του κατ’ εξουσιοδότηση κανονισμού (ΕΕ) 2019/945 επιτρέπεται να χρησιμοποιούνται στην «ανοικτή» κατηγορία μόνο υπό ορισμένες περιορισμένες επιχειρησιακές προϋποθέσεις για μεταβατική περίοδο που λήγει την 1η Ιανουαρίου 2023.
                  
               
                     (2)
                  
                  
                     Σύμφωνα με το άρθρο 23 παράγραφος 2 του εκτελεστικού κανονισμού (ΕΕ) 2019/947, από τις 3 Δεκεμβρίου 2023, τα κράτη μέλη επιτρέπεται να αποδέχονται δηλώσεις φορέων εκμετάλλευσης ΣμηΕΑ σύμφωνα με το άρθρο 5 παράγραφος 5 του εν λόγω εκτελεστικού κανονισμού μόνο για πτητική λειτουργία που συμμορφώνεται με ένα από τα δύο τυποποιημένα σενάρια, είτε σε οπτική γραμμή επαφής πάνω από ελεγχόμενο τμήμα εδάφους σε κατοικημένο περιβάλλον είτε πέραν οπτικής επαφής με παρατηρητές εναέριου χώρου πάνω από ελεγχόμενο τμήμα εδάφους σε αραιοκατοικημένο περιβάλλον, όπως ορίζεται στο προσάρτημα 1 του παραρτήματος του εν λόγω εκτελεστικού κανονισμού.
                  
               
                     (3)
                  
                  
                     Ορισμένα από τα εναρμονισμένα πρότυπα που αφορούν τις απαιτήσεις που ισχύουν για ΣμηΕΑ των κατηγοριών C0 έως C6 και απαιτούνται για τη λειτουργία στην «ανοικτή» κατηγορία ή στα τυποποιημένα σενάρια, καθώς και η άμεση εξ αποστάσεως ταυτοποίηση δεν θα είναι διαθέσιμα έως τα μέσα του 2023. Χωρίς τα εν λόγω εναρμονισμένα πρότυπα, οι κατασκευαστές ΣμηΕΑ θα εμποδίζονται στην πράξη να διαθέσουν συμμορφούμενα ΣμηΕΑ στην αγορά πριν από το τέλος της μεταβατικής περιόδου που προβλέπεται στο άρθρο 22 του εκτελεστικού κανονισμού (ΕΕ) 2019/947.
                  
               
                     (4)
                  
                  
                     Ως εκ τούτου, είναι αναγκαίο να παραταθούν οι ημερομηνίες που προβλέπονται στα άρθρα 20 και 22 του εκτελεστικού κανονισμού (ΕΕ) 2019/947, ώστε να διασφαλιστεί ότι τα εναρμονισμένα πρότυπα που αφορούν τις απαιτήσεις που ισχύουν για ΣμηΕΑ των κατηγοριών C0 έως C6 είναι διαθέσιμα στους παραγωγούς και φορείς εκμετάλλευσης ΣμηΕΑ πριν από τη λήξη των εν λόγω περιόδων. Είναι επίσης αναγκαίο να μετατεθεί η ημερομηνία εφαρμογής των δύο τυποποιημένων σεναρίων που παρατίθενται στο προσάρτημα 1 του παραρτήματος του εν λόγω εκτελεστικού κανονισμού, προκειμένου να διασφαλιστεί ότι τα εν λόγω εναρμονισμένα πρότυπα είναι διαθέσιμα προτού τα κράτη μέλη να είναι σε θέση να δεχθούν δηλώσεις για πτητικές λειτουργίες σύμφωνες με τα εν λόγω τυποποιημένα σενάρια. Έως τότε, τα κράτη μέλη θα πρέπει να είναι σε θέση να δέχονται δηλώσεις φορέων εκμετάλλευσης ΣμηΕΑ σύμφωνα με το άρθρο 5 παράγραφος 5 του εν λόγω εκτελεστικού κανονισμού, βάσει εθνικών τυποποιημένων σεναρίων ή ισοδύναμων.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 127 του κανονισμού (ΕΕ) 2018/1139,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) 2019/947 τροποποιείται ως εξής:
            
                        1)
                     
                     
                        στο άρθρο 20, η ημερομηνία «1η Ιανουαρίου 2023» αντικαθίσταται από την ημερομηνία «1η Ιανουαρίου 2024»·
                     
                  
                        2)
                     
                     
                        στο άρθρο 22, η εισαγωγική φράση αντικαθίσταται από το ακόλουθο κείμενο:
                        «Με την επιφύλαξη του άρθρου 20, η χρήση στην “ανοικτή” κατηγορία ΣμηΕΑ τα οποία δεν συμμορφώνονται με τις απαιτήσεις των μερών 1 έως 5 του παραρτήματος του κατ’ εξουσιοδότηση κανονισμού (ΕΕ) 2019/945 της Επιτροπής (*1) επιτρέπεται για μεταβατική περίοδο που λήγει στις 31 Δεκεμβρίου 2023, υπό τους ακόλουθους όρους:
                        
                           (*1)  Κατ’ εξουσιοδότηση κανονισμός (ΕΕ) 2019/945 της Επιτροπής, της 12ης Μαρτίου 2019, για συστήματα μη επανδρωμένων αεροσκαφών και φορείς εκμετάλλευσης συστημάτων μη επανδρωμένων αεροσκαφών τρίτων χωρών (ΕΕ L 152 της 11.6.2019, σ. 1).»·"
                        
                     
                  
                        3)
                     
                     
                        στο άρθρο 23, οι παράγραφοι 2, 3 και 4 αντικαθίστανται από το ακόλουθο κείμενο:
                        
                           «2.   Το άρθρο 5 παράγραφος 5 εφαρμόζεται από την 1η Ιανουαρίου 2024.
                        
                        
                           3.   Τα σημεία UAS.OPEN.060 παράγραφος 2 στοιχείο ζ) και UAS.SPEC.050 παράγραφος 1 στοιχείο ιβ) σημείο i) του παραρτήματος εφαρμόζονται από την 1η Ιουλίου 2022 και το UAS.SPEC.050 παράγραφος 1 στοιχείο ιβ) σημείο ii) του παραρτήματος εφαρμόζεται από την 1η Ιανουαρίου 2024.
                        
                        
                           4.   Με την επιφύλαξη του άρθρου 21 παράγραφος 1, έως τις 31 Δεκεμβρίου 2023 τα κράτη μέλη δύνανται να δέχονται δηλώσεις φορέων εκμετάλλευσης ΣμηΕΑ σύμφωνα με το άρθρο 5 παράγραφος 5, βάσει εθνικών τυποποιημένων σεναρίων ή ισοδύναμων, εφόσον τα εν λόγω εθνικά σενάρια πληρούν τις απαιτήσεις του σημείου UAS.SPEC.020 του παραρτήματος.
                           Οι δηλώσεις αυτές παύουν να ισχύουν από την 1η Ιανουαρίου 2026.».
                        
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 14 Μαρτίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 212 της 22.8.2018, σ. 1.
         
            (2)  Εκτελεστικός κανονισμός (ΕΕ) 2019/947 της Επιτροπής, της 24ης Μαΐου 2019, για τους κανόνες και τις διαδικασίες που διέπουν τη λειτουργία μη επανδρωμένων αεροσκαφών (ΕΕ L 152 της 11.6.2019, σ. 45).
         
            (3)  Κατ’ εξουσιοδότηση κανονισμός (ΕΕ) 2019/945 της Επιτροπής, της 12ης Μαρτίου 2019, για συστήματα μη επανδρωμένων αεροσκαφών και φορείς εκμετάλλευσης συστημάτων μη επανδρωμένων αεροσκαφών τρίτων χωρών (ΕΕ L 152 της 11.6.2019, σ. 1).